Accident grav în județul Neamț. Trei tineri au murit, iar alți patru au fost răniți
- Mădălina Sfrijan
- 31 martie 2024, 10:39
Accident cumplit în județul Neamț. Trei tineri cu vârste între 17 şi 22 de ani au murit, iar alţi trei au fost răniţi, după ce maşinile în care se aflau s-au izbit frontal. În urma impactului puternic, autoturismele s-au răsturnat în curțile unor gospodării.
Accident grav în județul Neamț
Tragedia a avut loc în localitatea Pârâul Pântei, din judeţul Neamţ. În acest grav accident rutier au fost implicate două autoturisme. În acestea se aflau şapte persoane. Potrivit ISU Neamţ, în urma impactului, cele două mașini au părăsit partea carosabilă şi s-au răsturnat.
În urma impactului puternic, trei tineri au murit. Celelalte patru persoane au rămas încarcerate, însă trei dintre acestea au reușit să se autoevacueze până la sosirea echipelor de intervenție.
Supraviețuitorii au multiple traumatisme
În urma accidentului, cele trei persoane rănite, două fete de 19 şi 22 de ani, precum și un un băiat de 18 ani, au fost transportate la spital, având multiple traumatisme. Victimele au fost preluate de echipajele SAJ şi SMURD. Acestea au fost internate la spitalul din Târgu-Neamţ şi la UPU Piatra-Neamţ.
"Pompierii, cu ajutorul echipamentelor specifice, au acţionat pentru descarcerarea victimelor. Din păcate, trei persoane (bărbaţi de 17, 18 şi 22 de ani) prezentau semne incompatibile cu viaţa, fiind declarat decesul acestora", precizează reprezentanţii ISU.
Cea de a patra persoană rănită a primit îngrijiri medicale la fața locului, refuzând transportul la spital.
Accident mortal la Timișoara. O femeie a murit, iar un bărbat și două fetițe au ajuns la spital
Un alt accident a avut loc, sâmbătă, la Timișoara. Un autoturism, condus de un șofer de 57 de ani, a intrat în coliziune cu un altul, care circula pe același sens de deplasare. la volanul mașinii lovite se afla o femeie în vârstă de 47 de ani. În urma impactului, pasagera din mașina condusă de bărbat a murit pe loc. Totodată, șoferul de 57 de ani și două fetițe au ajuns la spital.
Ambii șoferi au fost testați cu aparatul etilotest, rezultatele fiind negative.